## Odluka o podjeli Zavoda za socijalno zdravstvenu zaštitu odraslih osoba "Zagreb

### NN 1/1998 (5.1.1998.), Odluka o podjeli Zavoda za socijalno zdravstvenu zaštitu odraslih osoba "Zagreb

# **MINISTARSTVO RADA I SOCIJALNE SKRBI**

Ministarstvo rada i socijalne skrbi na temelju odredbe članka 69. stavka
3. Zakona o ustanovama ("Narodne novine", broj 76/93 i 29/97) i na temelju
zaključka Vlade Republike Hrvatske klasa: 025-04/94-01/01, ur. broj: 5030104-94-3
od 26. svibnja 1994. godine donosi

## **ODLUKU**

### **O PODJELI ZAVODA ZA SOCIJALNO ZDRAVSTVENU ZAŠTITU ODRASLIH OSOBA "ZAGREB"**

Članak 1.

Zavod za socijalno zdravstvenu zaštitu odraslih osoba "Zagreb", sa sjedištem
u Zagrebu, Šestinski dol 53, dijeli se na dvije ustanove i to:

1. Zavod za socijalno zdravstvenu zaštitu odraslih osoba "Zagreb" sa
sjedištem u Zagrebu, Šestinski dol 53, s pripadajućom podružnicom "Mirkovec"
(u daljnjem tekstu: Zavod "Zagreb"),

2. Zavod za socijalno zdravstvenu zaštitu odraslih osoba "Bidružica"
sa sjedištem u mjestu Desinić, Ivanić Desinički 30 (u daljnjem tekstu:
Zavod "Bidružica").

Članak 2.

Osnivač Zavoda "Zagreb" i Zavoda "Bidružica" je Republike Hrvatska,
a prava i dužnosti osnivača obavljat će Ministarstvo rada i socijalne skrbi.

Članak 3.

Djelatnost Zavoda "Zagreb" i Zavoda "Bidružica" kao specijalizirana
ustanova za socijalnu i zdravstvenu zaštitu je:

- davanje usluga osobama koje zbog njihovog psihofizičkog stanja, potreba
trajne pomoći i njege i uvjeta u kojima žive ne mogu ostati u vlastitoj
obitelji ili u drugoj organizaciji socijalne zaštite, a kojima nije potrebno
bolničko liječenje, pruža tim osobama usluge stalnog smještaja, prehrane,
socijalnog rada, zdravstvene zaštite, pomoći i njege, rehabilitacije i
okupacijskih aktivnosti,

- davanje usluga privremenog smještaja, medicinske, psihosocijalne i
radne rehabilitacije duševnim bolesnicima, mentalno retardiranim osobama,
ovisnicima o alkoholu i drugim opojnim sredstvima i drugim korisnicima
radi lakšeg uključivanja u prirodnu sredinu.

Članak 4.

Tijela Zavoda "Zagreb" i Zavoda "Bidružica" (u daljnjem tekstu: ustanove)
jesu upravno vijeće, stručno vijeće i ravnatelj.

Članak 5.

Ustanovom upravlja Upravno vijeće.

Upravno vijeće donosi program rada i razvoja ustanove i nadzire njihovo
izvršavanje, odlučuje o financijskom planu u okviru raspoloživih sredstava
osiguranih iz proračuna Republike Hrvatske za institucionalne i izvaninstitucionalne
oblike socijalne skrbi, obavljanje djelatnosti koja služi obavljanju osnovne
djelatnosti, donosi godišnji obračun, predlaže osnivačke promjene i proširenje
djelatnosti, daje osnivaču i ravnatelju prijedloge i mišljenje o pojedinim
pitanjima, donosi statut uz suglasnost osnivača, donosi druge opće akte
ustanove, donosi odluke o drugom stupnju u svezi s pravima zaposlenika,
raspravlja i odlučuje o izvješćima ravnatelja, obavlja i druge statutom
propisane poslove.

Članak 6.

Upravno vijeće ustanove ima 5 članova i čine ga predstavnici:

- osnivača (3 člana)

- zaposlenika (1 član)

- korisnika ustanove (1 član).

Članove Upravnog vijeća imenuje ministar rada i socijalne skrbi na način
da predstavnika zaposlenika imenuje na prijedlog stručnog vijeća, a predstavnika
korisnika na prijedlog korisnika.

Predsjednika i zamjenika predsjednika Upravnog vijeća bira i razrješava
upravno vijeće iz redova predstavnika osnivača.

Upravno vijeće donosi odluke natpolovičnom većinom ukupnog broja članova.

Mandat članova Upravnog vijeća traje četiri godine.

O visini naknade za rad članova Upravnog vijeća odlučuje Upravno vijeće
uz prethodnu suglasnost Ministarstva rada i socijalne skrbi, a isplaćuje
se iz sredstava ustanove.

Članak 7.

Voditelj ustanove je ravnatelj.

Ravnatelj obavlja sljedeće poslove:

- organizira i vodi rad i poslovanje ustanove,

- predstavlja i zastupa ustanovu,

- zastupa ustanovu u svim postupcima pred sudovima, upravnim i drugim
državnim tijelima, te pravnim osobama s javnim ovlastima,

- daje pismenu punomoć drugoj osobi da zastupa ustanovu u pravnom prometu,

- određuje osobe ovlaštene za potpisivanje financijske i druge dokumentacije,

- vodi stručni rad ustanove i odgovoran je za stručan rad ustanove,

- imenuje stručno vijeće ustanove,

- podnosi pismeno izvješće o svom cjelokupnom poslovanju upravnom vijeću.

Članak 8.

Ravnatelja imenuje i razrješava upravno vijeće uz prethodnu suglasnost
Ministarstva rada i socijalne skrbi na temelju javnog natječaja.

Članak 9.

Do izbora ravnatelja ustanovom upravlja privremeni ravnatelj.

Privremenog ravnatelja imenuje osnivač posebnom odlukom.

Privremeni ravnatelj se obvezuje pod nadzorom osnivača obaviti pripreme
za početak rada ustanove, a posebno pribaviti potrebne dozvole za početak
rada te podnijeti prijavu za upis u sudski registar.

Članak 10.

Ustanova ima Stručno vijeće.

Sastav, osnivanje i poslovi Stručnog vijeća utvrdit će se statutom.

Stručno vijeće raspravlja i odlučuje o stručnim pitanjima rada ustanove
u sklopu nadležnosti utvrđenih zakonom i statutom ustanove, daje Upravnom
vijeću i ravnatelju mišljenje i prijedloge glede organizacije rada i uvjeta
za razvitak djelatnosti, te drugih poslova određenih zakonom i statutom.

Članak 11.

Podjela imovine Zavoda za socijalno-zdravstvenu zaštitu odraslih osoba
"Zagreb" utvrdit će se posebnom odlukom osnivača.

Članak 12.

Ako ustanova u obavljanju svoje djelatnosti ostvari dobit, ta se dobit
upotrebljava isključivo za obavljanje i razvoj djelatnosti ustanove.

Ministarstvo rada i socijalne skrbi može odlučiti da se dobit ustanove
upotrijebi za razvoj i obavljanje djelatnosti druge javne ustanove socijalne
skrbi.

Ustanova može koristiti prihod od donacije isključivo za namjenu koju
odredi donator, a ukoliko namjenu ne odredi donator, odredit će je ministar
rada i socijalne skrbi.

Ustanova ne može bez suglasnosti Ministarstva rada i socijalne skrbi
steći, opteretiti ili otuđiti nekretnine i drugu imovinu čija je pojedinačna
vrijednost veća od 20.000,00 kuna.

Članak 13.

Ustanova u pravnom prometu odgovara cijelom svojom imovinom, a osnivač
odgovara solidarno i neograničeno za obveze ustanove.

Članak 14.

Zaposlenike Zavoda za socijalno-zdravstvenu zaštitu odraslih osoba preuzimaju
novoosnovane ustanove.

Osnivač će posebnom odlukom, koja će se donijeti u roku osam dana od
dana stupanja na snagu ove odluke, odrediti koje zaposlenike će preuzeti
koja od novoosnovanih ustanova.

U skladu s odredbom stavka 2. ovoga članka novoosnovane ustanove će
preuzeti zaposlenike i s njima sklopiti ugovore o radu na dan upisa ustanove
u sudski registar. Do dana preuzimanja, zaposlenici Zavoda za socijalno-zdravstvenu
zaštitu odraslih osoba Zagreb ostvarivat će sva prava iz radnog odnosa
i na osnovi radnog odnosa u tom Zavodu.

Članak 15.

Korisnike smještene u Zavodu za socijalno-zdravstvenu zaštitu odraslih
osoba "Zagreb" preuzimaju novoosnovane ustanove.

Osnivač će posebnom odlukom, koja će se donijeti u roku osam dana od
dana stupanja na snagu ove Odluke, odrediti koje korisnike će preuzeti
koja od novoosnovanih ustanova.

Ustanove preuzimaju korisnike danom upisa u sudski registar.

Nakon upisa u sudski registar, novoosnovane ustanove obavijestit će
o nastalim promjenama nadležne centre za socijalni rad koji će sukladno
tome izmijeniti rješenja o smještaju korisnika.

Članak 16.

Ustanove počinju s radom danom upisa u sudski registar.

Zavod za socijalno-zdravstvenu zaštitu odraslih osoba prestaje s radom
danom upisa u sudski registar ustanova iz prethodnog stavka.

Članak 17.

Ova Odluka stupa na snagu danom objave u "Narodnim novinama".

Ministar
**Joso Škara,** v. r.

Odluka, NN 1/1998-9